《杨承父与予同在别试所聊戏之奉简》
宋代·晁公溯

近时文章衰，浅陋亦可怜。
走趋王公门，书记争翩翩。
开读令人惭，语吃意莫宣。
今晨忽惊喜，赠我手一编。
笔端吐虹霓，直上欲干天。
樊南甲乙中，乃有猗那篇。
如听正始音，复回元佑年。
借问安能尔，气刚得其全。
用为良有司，吾实无间然。
要知取士公，考阅外已传。
何由置汉朝，直柄遂当权。
伏阁日论事，不减阳城贤。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。